Source: https://www.tyoelakelakipalvelu.fi/telp-publishing/vepa/document.faces?document_id=309515
Timestamp: 2020-04-08 11:32:58+00:00
Document Index: 19301741

Matched Legal Cases: ['§ 2', '§ 2', '§ 2', '§ 3', '§ 2', 'kko ']

Päätöksen muoto työeläkeasioiden käsittelyssä | Työeläkelakipalvelu
Päätöksen muoto työeläkeasioiden käsittelyssä
HL 43 § Päätöksen muoto
TyEL 105 § 2 mom. Päätös ja sen tiedoksianto
YEL 95 § 2 mom. Päätös ja sen tiedoksianto
MYEL 90 § 2 mom. Päätös ja sen tiedoksianto
MEL 107 § 3 mom. Päätös ja sen tiedoksianto
JuEL 112 § 2 mom. Päätös ja sen tiedoksianto
Perustuslain 21 §:n mukaan jokaisella on oikeus saada asiansa käsitellyksi lain mukaan toimivaltaisessa viranomaisessa. Viranomaisella on siten hallintoasian käsittelyssä ratkaisupakko. Ratkaisupakko sisältää velvollisuuden käsitellä ja ratkaista kaikki viranomaisen toimivaltaan kuuluvat asiat, jotka ovat tulleet viranomaisessa asianmukaisesti vireille.
Päätös on hallintoasiassa annettu ratkaisu, josta käy ilmi viranomaisen tekemä ratkaisu perusteluineen ja jolla on asian käsittelyn päättävä vaikutus. Päätöksiä ovat myös erillisestä hakemuksesta annetut ennakkoratkaisut.
Päätös annetaan kirjallisesti
Päätös voidaan antaa myös suullisesti, jos päätöksen suullinen antaminen on välttämätöntä asian kiireellisyyden vuoksi. Työeläkejärjestelmässä päätökset annetaan kuitenkin aina kirjallisesti.
Millä kielellä päätös annetaan?
Päätös annetaan sillä kielellä (suomi tai ruotsi), jolla päätöstä on hakemuksessa pyydetty tai jolla hakemus on tehty.
Jos asiassa on useita asianosaisia, jotka ovat käyttäneet eri kieliä, päätös annetaan kullekin asianosaiselle hänen käyttämällään kielellä.
Mela ja Kela ovat velvollisia antamaan päätöksen myös saamen kielellä.
Väliaikainen päätös
Eläkelaitos voi antaa eläkkeen myöntämistä koskevan päätöksen väliaikaisena siksi ajaksi, jonka asian käsittely kestää ja asiasta on annettu lopullinen päätös.
Velvollisuutta väliaikaisen päätöksen antamiseen ei ole, vaan eläkelaitos voi tapauskohtaisesti harkita, onko kyseisessä tapauksessa syytä antaa väliaikainen päätös.
Asian käsittely voi kestää muun muassa puuttuvien selvitysten vuoksi. Puuttuvia selvityksiä voivat olla esimerkiksi toisen maan viranomaisen todistus ulkomaan vakuutuskausista tai ensisijaista etuutta koskeva päätös.
Väliaikaiseen päätökseen ei saa hakea muutosta.
Väliaikaisessa päätöksessä tulee ilmoitaa, että eläkelaitos antaa lopullisen valituskelpoisen päätöksen, kun eläkelaitos on saanut puuttuvan selvityksen.
Lopullisella päätöksellä myönnettävä eläke voi olla pienempi kuin väliaikaisella päätöksellä myönnetty eläke. Tällöin lopullisella päätöksellä myönnetystä eläkkeestä voi kuitata väliaikaisen päätöksen perusteella mahdollisesti liikaa maksetun eläkkeen.